
Vă înaintăm, alăturat, Raportul asupra propunerii legislative privind modificarea limitelor teritoriale ale oraşelor Bragadiru şi Măgurele, judeţul Ilfov, trimisă Comisiei noastre pentru dezbatere şi avizare în fond, cu adresa nr.Pl.x. 759 din 28 noiembrie 2007.
	VICEPRESEDINTE,

	SECRETAR,

	MIRCEA DUŞA

	SEREŞ DENEŞ

RAPORT  

asupra propunerii legislative privind modificarea limitelor teritoriale 
ale oraşelor Bragadiru şi Măgurele, judeţul Ilfov

Cu adresa nr.Pl.x.759 din 28 noiembrie 2007, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în procedură obişnuită şi avizării în fond, cu propunerea legislativă privind modificarea limitelor teritoriale ale oraşelor Bragadiru şi Măgurele, judeţul Ilfov.


La întocmirea Raportului comisia a avut în vedere avizul favorabil al Consiliului Legislativ nr.1603/22.11.2007.


Propunerea legislativă are ca obiect de reglementare modificarea limitelor teritoriale ale oraşelor Bragdiru şi Măgurele, precum şi ale comunei Cornetu, judeţul Ilfov, prin trecerea suprafeţei de teren de 36,50 ha de la oraşul Măgurele la oraşul Bragadiru şi a satului Buda din componenţa comunei Cornetu în componenţa oraşului Bragadiru.



Examinând propunerea legislativă, documentaţia anexată, precum şi observaţiile din avizul Consiliului Legislativ, Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea iniţiativei legislative întrucât nu îndeplineşte condiţiile impuse de Legea administraţiei publice locale nr.215/2001, republicată, privind modificarea limitelor teritoriale ale unităţilor administrativ – teritoriale. Principiul consultării populaţiei prin referendum cu privire la modificarea limitelor unităţilor administrativ-teritoriale este un principiu de bază al administraţiei publice locale de la care nu ar trebui să se deroge, aşa cum se propune prin iniţiativa legislativă. De asemenea, în documentaţia anexată nu se regăseşte nicio hotărâre a consiliilor locale din localităţile a căror limite teritoriale se propun a fi modificate care să ateste că autorităţile locale sunt de acord cu modificările propuse de iniţiatori.


Propunerea legislativă face parte din categoria legilor organice.


La lucrările Comisiei din data de 4 decembrie 2007 au fost prezenţi 25 deputaţi din totalul de 27 membri ai Comisiei.


La dezbaterea iniţiativei legislative au participat ca invitaţi, în conformitate cu prevederile art. 51 şi 52 din Regulamentul Camerei Deputaţilor, domnul Mircea Alexandru – secretar general adjunct în cadrul Ministerului Internelor şi Reformei Administrative şi domnul Ovidenie Costel în calitate de iniţiator.


Raportul de respingere al comisiei a fost adoptat cu 23 voturi pentru şi 2 abţineri.



Camera Deputaţilor este prima Cameră sesizată.

	VICEPRESEDINTE,

	SECRETAR,

	MIRCEA DUŞA

	SEREŞ DENEŞ


Consilieri: Mona Georgeta Baban

arh. Victor Cristea

